Þyrla flutti flugvélabrak úr hrauninu
Brak flugvélarinnar sem hrapaði í hrauninu sunnan við álverið í Straumsvík var í gær flutt í flugskýli Rannsóknarnefndar flugslysa. Þar sem vélin brotlenti um 6 km frá veginum þurfti þyrlu til að flytja brakið að vörubíl sem keyrði það svo í flugskýlið.
Að sögn Braga Baldurssonar, sem stýrir rannsókninni á slysinu, var vélin svo illa löskuð að stélið hékk naumlega við framhluta vélarinnar. Ljóst var að ekki væri mögulegt að flytja vélina í heilu lagi þannig að ákveðið var að skera stélið frá. Bragi segir það ekki hafa áhrif á rannsókn slyssins en flakið var fullrannsakað á vettvangi.
Hann segir það eina sem eftir sé að kanna séu ratsjárgögn frá Flugstoðum en það verði gert í vikunni.
Jón Kjartan Björnsson þyrluflugmaður sá um að flytja hlutana tvo að veginum. Það var þó hægara sagt en gert þar sem farmurinn var, að sögn Jóns Kjartans, afar óstöðugur og stór. "Sökum vænghafs og roks var ekki hægt að fljúga með framhlutann á mikilli ferð þar sem hann gat farið að snúast og láta illa." Sleppa þurfti frampartinum á miðri leið og á meðan beðið var eftir að lægði var stélið sótt og flutt að vörubílnum. Eftir það var framhlutinn sóttur og brakið keyrt til Reykjavíkur.
Brak flugvélarinnar sem hrapaði í hrauninu sunnan við álverið í Straumsvík var í gær flutt í flugskýli Rannsóknarnefndar flugslysa.
Þar sem vélin brotlenti um 6 km frá veginum þurfti þyrlu til að flytja brakið að vörubíl sem keyrði það svo í flugskýlið.
Að sögn Braga Baldurssonar, sem stýrir rannsókninni á slysinu, var vélin svo illa löskuð að stélið hékk naumlega við framhluta vélarinnar.